

**REPUBLIKA HRVATSKA**

**TRGOVAČKI SUD U SPLITU**

**STALNA SLUŽBA DUBROVNIK**

**Dubrovnik, Dr. Ante Starčevića 23**

**Posl. br. 6-St.570/11-441**

**U I M E R E P U B L I K E H R V A T S K E**

**R J E Š E N J E**

Trgovački sud u Splitu, Stalna služba u Dubrovniku, po sucu tog suda Srđanu Gavraniću kao stečajnom sucu u stečajnom postupku nad dužnikom INTERŠPED međunarodna i unutarnja špedicija d.o.o. „u stečaju“, Ploče, Trg kralja Tomislava 22/II, MBS: 060020608, OIB: 86168784662, zastupano po stečajnom upravitelju Ivanki Sušić iz Dubrovnika, izvan ročišta, dana 8. ožujka 2016. godine

**r i j e š i o j e**

**I.** Oglašava se nevažećom dosuda ponuditelju KARMEL ICE j.d.o.o., Lučka cesta 1, Ploče, OIB: 22691919495, imovine oznake katastarske čestice: 4559/102, zgrada 477 m2, k.o. KOMIN - STARI, prema rješenju ovog suda posl.br. 6-St.570/2011-435od 28. siječnja 2016. godine.

**II.** Nakon pravomoćnosti ovog rješenja u zemljišnim knjigama izvršit će se upis brisanja zabilježba dosude prema rješenju ovog suda posl.br. 6-St.570/2011-435od 28. siječnja 2016. godine na ime KARMEL ICE j.d.o.o., Lučka cesta 1, Ploče, OIB: 22691919495.

**III.** Nekretnine iz točke I. ovog rješenja oznake katastarske čestice:

- 4559/102, zgrada 477 m2, k.o. KOMIN - STARI

kao dio imovine stečajnog dužnika prodat će se kao cjelina na novoj usmenoj javnoj dražbi u stečajnom postupku.

**IV.** Za imovinu kao cjelinu iz točke III. ovog rješenja utvrđuje se početna cijena od 1.400.000,00 kuna.

**V.** Imovina iz točke III. ovog zaključka će se kao cjelina prodavati na **18. (osamnaestoj) usmenoj javnoj dražbi** koja će se održati na Trgovačkom sudu u Splitu, Stalna služba u Dubrovniku, Dr. Ante Starčevića 23, sudnica 2, **5. svibnja 2016. godine u 10,20 sati.**

Imovina se ne može prodati ispod utvrđene cijene

**VI.** Na imovini iz točke III. ovog zaključka postoji u zemljišnim knjigama upisano razlučno pravo u korist: OTP banka Hrvatska d.d., Hrvatska banka za obnovu i razvitak d.d., Zagreb, Hrvatska poštanska banka d.d., Zagreb.

**VII.** Kao kupci mogu sudjelovati samo osobe koje uplate jamčevinu u iznosu od 10% od utvrđene vrijednosti imovine, koja se plaća na račun Trgovačkog suda u Splitu, Stalna služba u Dubrovniku broj HR1623900011300000664, poziv na broj 10-5702011, opis plaćanja: uplata jamčevine za St-570/2011-DUB, kod Hrvatske poštanske banke d.d. zaključno do 2. svibnja 2016. godine*.* Jamčevina koja zaključno s navedenim danom ne prispije na označeni račun smatrat će se da nije plaćena. Potvrda o uplaćenoj jamčevini zajedno sa prijavom za dražbovanje koja osobito sadrži podatke o ponuditelju (presliku osobne iskaznice ili upisa u nadležni registar) i naznaku imovine za koju se dražbuje mora se dostaviti do zaključno 2. svibnja 2016. godine u sudski spis pod posl.br. St. 570/11. Kasnije pristigle prijave smatrat će se nepravodobnim i neće se uzeti u obzir. Ponuditeljima kojima ponuda ne bude prihvaćena jamčevina će se vratiti u roku od 3 dana od uplate kupovnine, bez kamata.

**VIII.** Kupac je dužan položiti kupovninu u roku od 30 dana od primitka rješenja o dosudi. Plaćena jamčevina se uračunava u kupovninu. Sve poreze, pristojbe i druge troškove u svezi s prodajom i prijenosom vlasništva snosi kupac o dospjelosti.

**IX.** Ako kupac koji je stavio najpovoljniju ponudu ne položi kupovinu u cijelosti u roku iz ove odluke, imovina će se dosuditi kupcima koji su ponudili nižu cijenu, redom prema veličini cijene koju su ponudili.

**X.** Ako kupac ili svaki slijedeći ponuditelj ne položi kupovinu u cijelosti u određenom roku, ili odustane od svoje ponude smatra se da je odustao od kupnje i gubi pravo na povrat uplaćene jamčevine. Ako kupac u određenom roku ne položi kupovinu sud će rješenjem proglasiti prodaju nevažećom i odrediti novu prodaju.

**XI.** Ova odluka će se objaviti isticanjem na oglasnoj ploči Trgovačkog suda u Splitu, Stalna služba u Dubrovniku, te u jednom od dnevnih listova.

**XII.** Nalaže se stečajnom upravitelju objaviti oglas za prodaju nekretnina uz u ovom zaključku navedene uvjete prodaje, te isti oglas dostaviti Hrvatskoj gospodarskoj komori radi upisa u očevidnik nekretnina.

**XIII.** Dodatne informacije moguće je dobiti kod stečajnog upravitelja Ivanke Sušić, kontakt mobilni telefon 091/516-47-92, od 9 do 13 sati, svaki radni dan.

**Obrazloženje**

Rješenjem ovog suda posl.br. St. 570/11-28 od 15. studenog 2011. godine otvoren je stečajni postupak nad stečajnim dužnikom.

U stečajnu masu ušla je imovina sa svim pravima, pripadnostima i teretima pobliže opisana u točki I. izreke ovog rješenja, zajedno sa upisanim teretima tj. u zemljišnim knjigama upisanim pravom odvojenog namirenja (razlučnim pravom) u korist OTP banka Hrvatska d.d., Hrvatska banka za obnovu i razvitak d.d., Zagreb, Hrvatska poštanska banka d.d., Zagreb.

Zaključkom posl.br. St.570/2011-429 od 3. prosinca 2015. godine odlučeno o prodaji nekretnina u stečajnom postupku na 17. usmenoj javnoj dražbi s utvrđenom vrijednosti nekretnina, te uvjetima prodaje.

Prema predmetnom rješenju St.570/2011-429 od 3. prosinca 2016. godine i u dnevniku Slobodna Dalmacija od 11. prosinca 2015. godine objavljenom oglasu u roku je pristigla jedna prijava za sudjelovanje usmenoj javnoj dražbi za kupnju predmetnih nekretnina i to prijava KARMEL ICE j.d.o.o., Ploče, uz koju je dostavljen dokaz o uplati traženog iznosa jamčevine od 32.400,00 kuna.

Na usmenoj javnoj dražbi održanoj pred ovim sudom za prodaju predmetnih nekretnina dana 28. siječnja 2016. godine, kao ponuditelj je sudjelovalo KARMEL ICE j.d.o.o., Ploče, te je tijekom dražbe istaklo najpovoljniju ponudu u iznosu od 342.000,00 kuna, pa je uz sve ispunjene uvjete za sudjelovanje na dražbi i isticanjem ponude s najvećom cijenom ispunilo uvjete da se nekretnina dosudi. Prema podacima u spisu (list spisa 1186) rješenje ovog suda dosudi nekretnine posl.br. St. 570/2011-435 od 28. siječnja 2016. godine ponuditelj je primio na u spis dostavljenu adresu (list spisa 1154) 1. veljače 2016. godine. Računovodstvo ovog suda do donošenja ovog rješenja nije u spis dostavilo obračunski list o uplati, a ponuditelj nije dostavio dokaz o uplati. Dakle, ponuditelj nije sukladno rješenju posl.br. St. 570/2011-435 od 28. siječnja 2016. godine izvršio uplatu cjelokupnog iznosa kupovnine od 342.000,00 kuna u roku od 30 dana od dana dostave istog rješenja, pa ni do danas.

Zbog toga je odlučeno kao u točki I. izreke.

U smislu čl. 89. st. 1. Zakona o zemljišnim knjigama (NN 91/96), sud koji donese odluku o tome tko je kupac (rješenje o dosudi) naložit će po službenoj dužnosti da se dosuda prodane nekretnine zabilježi u zemljišnoj knjizi. Obzirom da je rješenjem posl.br. St. 570/2011-435 od 28. siječnja 2016. godine određen upis zabilježbe dosude prodanih nekretnine u zemljišnim knjigama, određen je upis brisanje iste zabilježbe, kako je odlučeno u točki II. izreke.

U smislu čl. 100. Ovršnog zakona (NN 57/96, 29/99, 42/00, 173/03, 194/03, 151/04, 88/05, 121/05, 67/08, 139/10, 77/11, 125/11, 70/12, dalje u tekstu: OZ), koji se u ovom postupku na temelju čl. 164. Stečajnog zakona (NN 44/96, 29/99, 129/00, 123/03, 197/03, 88/06, 116/10, 25/12, 133/12, dalje u tekstu: SZ) kao pravila primjenjuje, ako kupac u određenom roku ne položi kupovninu, sud će rješenjem oglasiti prodaju nevažećom i odrediti novu prodaju, uz uvjete određene za prodaju koja je oglašena nevažećom. Zbog toga je, sukladno rješenju ovog suda posl.br. St.570/2011-429 od 3. prosinca 2015. godine odlučeno kao u točki III. do XIII. Izreke.

Zbog navedenog, na temelju spomenutih propisa odlučeno je kao u izreci.

**U Dubrovniku, 8. ožujka 2016. godine**

**Stečajni sudac:**

**Srđan Gavranić**

**POUKA O PRAVNOM LIJEKU**

Protiv ovog rješenja dopušteno je izjaviti žalbu. Žalba se izjavljuje Visokom trgovačkom sudu Republike Hrvatske u Zagrebu u roku od 8 dana putem ovog suda u 3 istovjetna primjerka pozivom na gornji poslovni broj spisa. Žalba ne odgađa provedbu rješenja (čl. 11. st. 4. OZ).

**DN-a** (08.03.2016.g.)**:**

* stečajnom upravitelju,
* KARMEL ICE j.d.o.o., na adresu: Ante Ujdur, Ploče, Stjepana Radića 5,
* ZK odjel Općinskog suda u Dubrovniku, Stalna služba u Pločama,
* Porezna uprava, Ispostava Ploče,
* e- oglasna ploča suda – ovdje.

Na znanje:

* OTP banka Hrvatska d.d.,
* Hrvatska banka za obnovu i razvitak d.d., Zagreb,
* Hrvatska poštanska banka d.d., Zagreb,

sve putem e oglasne ploče.